‹‹መልካም ነገር ሁሉ ወደ ኢትዮጵያ ይመጣል፤ መጥፎ ነገር ሁሉ ከኢትዮጵያ ይወጣል፡፡››
ባሕር ዳር፡ መስከረም 16/2013ዓ.ም (አብመድ) ፈጣሪ መልካም የሆነውን ሁሉ ለኢትዮጵያ ይሰጣል፤ መንፈሱንም በኢትዮጵያ ላይ ያወርዳል፤ መጥፎ የሆነውን ሁሉ ከኢትዮጵያ ያስወጣል፡፡ ኢትዮጵያን በመልካም ያዬ ሁሉ ይኮራባታል፤ ኢትዮጵያን በመጥፎ ያዬ ሁሉ ያፍራል፡፡ ዓለም የሚፈልገው ሚስጥር፣ ዓለም የሚመኜው ክብር፣ ዓለም ያልደረሰበት ቀመር፣ በፈጣሪው ትዕዛዝ ተመርቶ ከፈጣሪው ጋር የሚገናኝ የሰው ዘር ሁሉ የሚገኘው በኢትዮጵያ ነው፡፡ በፈጣሪ ዘንድ የተመረጡ፣ በሰው ልጅ ዘንድም አጀብ ያስባሉ ሁሉ የሚገኙት በኢትዮጵያ ነው፡፡ የዓለም ሀገራት ሁሉ በሀገራቸው እንዲኖራቸው የሚፈልጉት ፅላተ ሙሴ፣ ለዓለም ስልጣኔ መክፈቻ ቁልፍ መፍቻ መጻሕፍት፣ ኢየሱስ ክርስቶስ የተሰቀለበት ግማደ መስቀሉ እና ሌሎችም ሚስጥራት የሚገኙት በኢትዮጵያ ነው፡፡ ቅዱስ ሆኖ ንጉሥ፣ አርሶ አደር ሆኖ ወታደር፣ እናት ሆና አርበኛ፣ አንገቱን የደፋ ጥበበኛ የሚገኜው ኢትዮጵያ ውስጥ ነው፡፡ሰው ሳይሠራ እንዲኖር ተፈቅዶ ተፈጠረ፡፡ ሰው ግን የራሱን የስህተት ሥራ ፈጠረ፡፡ እንደሰው ኑር ሲባል እንደልቡና እንደሐሳቡ መኖር ስለፈለገ ተሳሳተ፡፡ ከመልካም ሥፍራ ወደመጥፎ ሥፍራ ተጣለ፡፡ ከሚያውቃት ገነት ወደማያውቃት ሲኦል፣ ከተዘጋጀለት ወደ አልተዘጋጀለት ወረደ፡፡ ከስህተት በኋላ እንባ፣ ደረት መድቃት ማልቀስና ጩኸት በረከተ፡፡ ፈጣሪም የሰውን ልጅ ተመለከተው፡፡ ቃልም ገባለት፡፡ ወደቀደመ ቤቱም እንደሚመልሰው ነገረው፡፡ የሰው ልጅ ገነትን ንቆ ከወጣ ጀምሮ ዓመተ ፍዳ (ዓመተ ዓለም) እየተባለ ቁልቁል ይቆጠር ተጀመረ፡፡ የመወለዱ ዜና በትንቢት እየተነገረ፣ ዘመን ቁልቁል እየተቆጠረ፤ ከብዙ ሺህ ዓመታት በኋላ ክርስቶስ በቤተልሔም ተወለደ፡፡ቁልቁል ሲቆጠር የነበረው ዘመንም ወደላይ ይቆጠር ተጀመር፡፡ ዓመተ ፍዳው ተዘግቶ ዓመተ ምሕረቱ ተከፈተ፡፡ የድኅነት ዘመንም በመወለዱ ጀመረ፣ በመሰቀሉ ተፈጸመ፡፡ ከዚያ በኋላ እርግማን ሁሉ ተነስቷል ማለት ነው፡፡ኢየሱስ ክርስቶስ 33 ዓመታት ከሦስት ወር በምድር ላይ ከኖረ በኋላ ባዘጋጃት ዕለተ ዓርብ ወደተዘጋጀለት መስቀል ሄደ፡፡ በዚያች ምድር ቅድመ ክርስቶስ ስቅለት መስቀል ከባድ ወንጀል የሚሠራ ሁሉ መቀጫና መሰቀያ ነበር፡፡ ክርስቶስም ካስቀመጡት ሕግ ሁሉ ተላልፎ ተገኝቷል በሚል በመስቀል ተሰቅሎ እንዲገደል ተወሰነበት፤ ተሰቀለም፡፡ እርሱም ከስቅለቱ በፊት ዕፀ ሞት የነበረውን መስቀል እርሱ ሲሰቀልበት ዕፀ ሕይወት አደረገው፡፡ እነርሱ ወንጀለኛን ሲቀጡበት የነበረው መስቀል ለክርስቲያኖች ድኅነት፣ ኩራት፣ ሕይወትና በረከት ሲሆን ለሰቃዮቹ ደግሞ ሀፍረትና ፍርሃት ሆነባቸው፡፡ክርስቶስ በዕለተ ዓርብ ተሰቅሎ በዕለተ እሑድ አጥቢያ ከመቃብር ወጥቶ ወደመጣበት ሲመለስ፡፡ ያን መስቀል ለማግኜት ዓለም ማደን ጀመረ፡፡ በቀራንዮ የቀረው መስቀሉ ታምራትን ያደርግ ነበር፤ ያደርጋልም፡፡ በዚህ ሁኔታ ቀደም ሲል የሰቀሉት ተናደዱ፡፡ ያን መስቀልም ሰው በማያገኘው ስፍራ ለመጣል አሰቡ፡፡ በ34 ዓ.ም ከኢየሩሳሌም ወጣ ብሎ በሚገኝ ሥፍራ ቀበሩት፡፡ በዚህ ሥፍራም ከቤት የሚወጣው ቆሻሻ ሁሉ እንዲደፋ ትዕዛዝ ተሰጠ፡፡ የተደፋው ቆሻሻ ከዓመታት በኋላ ተራራ ሆነ፤ የቀባሪዎቹ ግብርም የሰመረ መሰለ፡፡ሮም እስራኤልን ለማጥፋት ዘመቻ ከፈተች፡፡ በዚያ ዘመንም ጥጦስ የተባለ ንጉሥ ሮም ላይ ነግሶ ነበር፡፡ ኢየሩሳሌምንም እንዳልነበረች አድርጎ ደመሰሳት፡፡ ታላቁ ቤተ መቅደስ ተቃጠለ፤ ታሪክ ጠፋ፡፡ በዚያ ዘመን የነበሩ ክርስቲያኖች እንኳንም መስቀል ፈልገው ሊያወጡ ለመኖርም ዋስትና አልነበራቸውምና ዝምታን መረጡ፡፡ መስቀሉም ከተቀበረበት ሳይገኝ 300 ዓመታት እንደዘበት አለፉ፡፡አባቶች ‘‘መስቀሉ እንዲቀበር መሆኑ እግዚአብሔር በምክንያት ነው ያደረገው’’ ይላሉ፡፡ የአራቱ ጉባኤያት መምህር ሊቀ ሊቃውንት ስምአኮነ መልአክ ‘‘ኢየሩሳሌም እንዳልነበረች ሆና ነበርና በዚህ ወቅት ክርስቲያኖች ተገድለዋል፣ አብያ ክርስቲያናት ተቃጥለዋል፣ ቅዱሳት መጻሕፍት እንዲጠፉ ሆነዋል፣ መስቀሉን ግን ለሌላ ታሪክ አዘጋጅቶት ስነበር በአይሁዳውያን እንዲቀበር አደረገው፤ ከጥፋትም አዳነው’’ ነው ያሉኝ፡፡ መስቀሉ እንዲቀበር የመደረጉን ሚስጥር ዘመኑን እንዲሻገር አድርጎታል ብለው ያመሰጥሩታል፡፡ዘመናት አለፉ፤ በሀገረ ሮም ምዕራባዊ ሮምን የሚገዛ ኮስታንዲዮስ (ቁንስጣ) የሚባል ሰው ነበር፡፡ ይህም ሰው በተአምር ከሞት የተረፈች ዕሌኒ የምትባል መልከ መልካም ሚስት ነበረችው፡፡ ንጉሥ ነው ንግሥት ናት፡፡ እነኝህ ሰዎችም በ272ዓ.ም ቆስጠንጢኖስ የተባለ ልጅ ወለዱ፡፡ ቆስጠንጢኖስ በልጅነት ዕድሜ እያለ አባቱ ሞተ፡፡ ወጣቱ ቆስጠንጢኖስ በጦር ሜዳ ብዙ ገድል ይፈፅም ስለነበር በወታዳሩ ዘንድ ይወደዳል፡፡ የሀገሬው ሰውም ለቆስጠንጢኖስ የአባቱን ዙፋን እንዲረከብ ተስማማ፡፡ በ300ዓ.ም በገላትያ ንጉሥ ሆኖ ተሾመ፡፡